text: Frisk luft skal gøre syge raske
  23 februar 2015 kl. 09.43
  Sygehuset i Aabenraa indretter en udendørs plads, der skal hjælpe syge børn og unge med at blive raske.
  Sygehuset har netop fået en halv mio. kr. fra TrygFonden.
  Pengene skal bruges til at lave en udendørs plads, hvor de syge børn og unge kan fordybe sig, få frisk luft, lege og bevæge sig.
  - Når syge børn og unge bliver indlagt, er de i en uvant situation, og kan føle sig utrygge over alt det anderledes. For at reducere stress og øge deres velbefindende har de brug for at kunne tage styring, være fysisk aktive og få afløb for frustrationer og usikkerhed. Socialt samvær er vigtigt, men de skal også kunne trække sig tilbage til en rolig stund med deres nærmeste. Så der er mange formål at opfylde med vores nye udemiljø, siger Grete Kirketerp, Sygeplejefaglig direktør på Sygehus Sønderjylland.
  